云赋
杨乂 (WeiJin)
天地定位，淳和肇分。刚柔初降，阴阳烟煴。于是山泽通气，华岱兴云。则缥缈翩绵，郁若升烟。蹇盘萦以诘屈兮，若虬龙之蟠蜿。嶷岐岐以岳立兮，状有似乎列仙。东西络绎，南北油裔。随风徘徊，流行庵蔼。豁兮仰披，杳兮四会。凝寒冰于朱夏，飞素雪于玄冥。洒膏液于天汉，腾鸿泉于泰清。乾坤以之交泰，品物以之流形。江海以之深满，川谷以之丰盈，毛羽以之光泽，草木以之葩荣。萌芽以之挺殖，苗秀以之积成。始于触石而出，肤寸而征。终于沾濡六合，浸润群生。荡涤尘秽，含吐嘉祥。施畅凯风，惠加春阳。拟神化于后土，与三曜兮齐光。浮素霓之逶迤。